CELEX: 52015JC0007
Language: bg
Date: 2015-03-06
Title: Съвместно предложение за РЕГЛАМЕНТ НА СЪВЕТА за изменение на Регламент (ЕС) № 224/2014 на Съвета относно ограничителни мерки с оглед на положението в Централноафриканската република

ЕВРОПЕЙСКА КОМИСИЯ
            Брюксел, 6.3.2015
            JOIN(2015) 7 final
            2015/0064(NLE)
            Съвместно предложение за
            РЕГЛАМЕНТ НА СЪВЕТА
            за изменение на Регламент (ЕС) № 224/2014 на Съвета относно ограничителни мерки с оглед на положението в Централноафриканската република
            
               
         
         
            
               ОБЯСНИТЕЛЕН МЕМОРАНДУМ
            
            
               (1)На 23 декември 2013 г. Съветът прие Решение 2013/798/ОВППС относно ограничителни мерки срещу Централноафриканската република, в което се предвижда оръжейно ембарго, в съответствие с Резолюция 2127 (2013) на Съвета за сигурност на ООН от 5 декември 2013 г.
            
            
               (2)На 22 януари 2015 г. Съветът за сигурност на ООН прие Резолюция 2196 (2015) за изясняване на обхвата на оръжейното ембарго и за изменение на критериите за замразяване на активи. Съветът подготвя решение за изменение на Решение 2013/798/ОВППС, за да се приведе в действие Резолюция 2196 (2015) на Съвета за сигурност на ООН. 
            
            
               (3)Поради това върховният представител на Съюза по въпросите на външните работи и политиката на сигурност и Комисията следва да представят ново предложение за регламент относно ограничителни мерки с оглед на положението в Централноафриканската република. 
            
            
               2015/0064 (NLE)
            
            
               Съвместно предложение за
            
            
               РЕГЛАМЕНТ НА СЪВЕТА
            
            
               за изменение на Регламент (ЕС) № 224/2014 на Съвета относно ограничителни мерки с оглед на положението в Централноафриканската република
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 215 от него,
            
            
               като взе предвид Решение 2013/798/ОВППС на Съвета от 23 декември 2013 г. относно ограничителни мерки срещу Централноафриканската република
                  1
               ,
            
            
               като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
            
            
               като има предвид, че:
            
            
               (1)С Регламент (ЕС) № 224/2014 на Съвета
                  2
                се привеждат в действие някои мерки, предвидени в Решение 2013/798/ОВППС.
            
            
               (2)В Резолюция 2127 (2013) на Съвета за сигурност на ООН от 5 декември 2013 г., в Резолюция 2134 (2014) на Съвета за сигурност на ООН от 28 януари 2014 г. и в Решение 2013/798/ОВППС на Съвета се предвижда налагане на оръжейно ембарго срещу Централноафриканската република и замразяване на финансовите средства и икономическите ресурси на определени лица, участващи в действия или подкрепящи действия, които подкопават мира, стабилността или сигурността на Централноафриканската република.
            
            
               (3)На 22 януари 2015 г. Съветът за сигурност на ООН прие Резолюция 2196 (2015) за разширяване на обхвата на оръжейното ембарго и на замразяването на активи. В Решение 2015/.../ОВППС на Съвета Съветът реши да разшири съответно обхвата на критериите. 
            
            
               (4)Тези мерки попадат в приложното поле на Договора за функционирането на Европейския съюз и следователно за тяхното прилагане е необходим нормативен акт на равнището на Съюза, по-специално с оглед на осигуряване на еднаквото им прилагане от страна на икономическите оператори във всички държави членки.
            
            
               (5)Поради това Регламент (ЕС) № 224/2014 следва да бъде изменен,
            
            
         
         
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Член 5, параграф 3 от Регламент (ЕС) № 224/2014 се изменя, както следва: 
            
            
               1) буква д) се заменя със следния текст:
            
            
               „д)
                     оказващи подкрепа на въоръжени групи или престъпни мрежи чрез незаконната експлоатация или търговия с природните ресурси във или от Централноафриканската република, включително диаманти, злато, дива природа и продукти на дивата природа;“ 
            
            
               2) буква з) се заменя със следния текст:
            
            
               „з) 
                     ръководещи посочено от Комитета по санкциите образувание или оказвали подкрепа или действали в полза или от името, или под ръководството на лице или образувание, посочени от Комитета по санкциите;“
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 352, 24.12.2013 г., стр. 51.
               
               
                  
                     (2)
                  Регламент (ЕС) № 224/2014 на Съвета от 10 март 2014 г. относно ограничителни мерки с оглед на положението в Централноафриканската република (ОВ L 70, 11.3.2014 г., стр. 1).